Tarybos sprendimas
2003 m. gegužės 26 d.
iš dalies keičiantis Sprendimą 2003/17/EB dėl sėklinių augalų aprobavimo, atliekamo trečiosiose šalyse, lygiavertiškumo ir dėl trečiosiose šalyse užaugintos sėklos lygiavertiškumo
(tekstas svarbus EEE)
(2003/403/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 66/401/EEB dėl prekybos pašarinių augalų sėkla [1], ypač į jos 16 straipsnio 1 dalį,
atsižvelgdama į 1966 m. birželio 14 d. Tarybos direktyvą 66/402/EEB dėl prekybos javų sėkla [2], ypač į jos 16 straipsnio 1 dalį,
atsižvelgdama į 2002 m. birželio 13 d. Tarybos direktyvą 2002/57/EB dėl prekybos aliejinių ir pluoštinių augalų sėkla [3], ypač į jos 20 straipsnio 1 dalį,
atsižvelgdama į Komisijos pasiūlymą,
Kadangi:
(1) Sprendime 2003/17/EB [4] Taryba nustatė, kad tam tikrų aliejinių augalų sėklos ir trečiosiose šalyse užaugintos sėklos aprobavimas, atliekamas tam tikrose trečiosiose šalyse, atitinka reikalavimus, nustatytus Direktyvose 66/401/EEB, 66/402/EEB, 2002/57/EB ir 2202 m. birželio 13 d. Tarybos direktyvoje 2002/54/EB dėl prekybos runkelių sėkla [5].
(2) Nustatyta, kad Lietuvoje taip pat yra tam tikrų augalų rūšių sėklos kontrolės taisyklės, kurios numato oficialų aprobavimą, atliekamą sėklos auginimo metu.
(3) Šiose taisyklėse numatyta, kad sėkla gali būti oficialiai sertifikuojama, o sėklų pakuotės oficialiai uždaromos pagal tarptautinei prekybai pateiktos sėklos EBPO sėklos veislės sertifikavimo schemas. Taisyklėse taip pat numatytos sėklos mėginių ėmimo ir tyrimo nuostatos pagal Tarptautinės sėklų tyrimo asociacijos (ISTA) metodiką.
(4) Išanalizavus šias taisykles ir jų taikymo Lietuvoje būdą nustatyta, kad sėklinių augalų aprobavimas atitinka Direktyvose 66/401/EEB, 66/402/EEB ir 2002/57/EB nustatytus reikalavimus. Nacionalinėse nuostatose, reglamentuojančiose Lietuvoje išaugintą ir patikrintą sėklą, numatytos garantijos dėl sėklos charakteristikų ir jų patikrinimo priemonių, skirtos užtikrinti sėklos identifikavimą, ženklinimą ir kontrolę, yra tokios pačios kaip ir nuostatose, kurios taikomos Bendrijoje išaugintai ir patikrintai sėklai, jeigu yra laikomasi kitų sėkliniams augalams ir auginamai sėklai taikomų reikalavimų, visų pirma dėl pakuočių ženklinimo.
(5) Dėl šios priežasties Lietuvai turėtų būti suteiktos lygiavertės garantijos dėl tam tikrų rūšių.
(6) Dėl to reikėtų atitinkamai iš dalies pakeisti Sprendimą 2003/17/EB,
PRIĖMĖ ŠĮ SPRENDIMĄ:
1 straipsnis
Sprendimo 2003/17/EB I priede po Latvijai skirto įrašo įrašoma:
"Lietuva | Ministry of Agriculture Vilnius | 66/401/EEB 66/402/EEB 2002/57/EEB" |
2 straipsnis
Šis sprendimas skirtas valstybėms narėms.
Priimta Briuselyje, 2003 m. gegužės 26 d.